江南書情二十韻寄秘閣韋校書貽之商洛宋先輩垂文二同年
作者：皮日休
朝代：唐

paragraphs: 四載加前字，今來未改銜。
君批鳳尾詔，我住虎頭巖。
季氏唯謀逐，臧倉只擬讒。
時訛輕五羖，俗淺重三緘。
瘦去形如鶴，憂來態似獑。
才非師趙壹，直欲效陳咸。
孤竹寧收笛，黃琮未作瑊。
作羊寧免狠，爲兔即須毚。
枕戶槐從亞，侵堦草嬾芟。
壅泉教咽咽，壘石放巉巉。
掣釣隨心動，抽書任意杴。
茶教弩父摘，酒遣僰童監。
默坐看山困，清齋飲水嚴。
蘚生天竺屐，煙外洞庭帆。
病久新烏帽，閑多著白衫。
藥苞陳[雨]匼，詩草蠹雲函。
遣客呼林狖，辭人寄海𧍧。
室唯搜古器，錢只買秋杉。
寡合無深契，相期有至諴。
他年如訪問，煙蔦暗髟髟。